CELEX: 32015R0943
Language: ro
Date: 2015-06-18 00:00:00
Title: Regulamentul de punere în aplicare (UE) 2015/943 al Comisiei din 18 iunie 2015 privind măsurile de urgență de suspendare a importurilor de fasole uscată provenind din Nigeria și de modificare a anexei I la Regulamentul (CE) nr. 669/2009 (Text cu relevanță pentru SEE)

19.6.2015   
            
            
               RO
            
            
               Jurnalul Oficial al Uniunii Europene
            
            
               L 154/8
            
         REGULAMENTUL DE PUNERE ÎN APLICARE (UE) 2015/943 AL COMISIEI
   din 18 iunie 2015
   privind măsurile de urgență de suspendare a importurilor de fasole uscată provenind din Nigeria și de modificare a anexei I la Regulamentul (CE) nr. 669/2009
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1),
   având în vedere Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (2), în special articolul 15 alineatul (5),
   întrucât:
   
               (1)
            
            
               Regulamentul (CE) nr. 178/2002 stabilește principiile generale care reglementează produsele alimentare în general și siguranța acestora în special, la nivelul Uniunii și la nivel național. El prevede măsuri de urgență care trebuie adoptate de către Comisie în cazul în care există dovezi că produsele alimentare importate dintr-o țară terță sunt susceptibile de a constitui un risc grav pentru sănătatea umană.
            
         
               (2)
            
            
               Regulamentul (CE) nr. 669/2009 al Comisiei (3) prevede efectuarea de controale oficiale consolidate asupra importurilor de anumite produse de hrană pentru animale și alimentare de origine neanimală enumerate în anexa I la regulamentul respectiv. În ceea ce privește fasolea uscată provenind din Nigeria, astfel de controale consolidate sunt prevăzute începând cu 1 iulie 2013, în ceea ce privește prezența reziduurilor de pesticide.
            
         
               (3)
            
            
               Rezultatele controalelor oficiale efectuate de către statele membre în cadrul Regulamentului (CE) nr. 669/2009 privind fasolea uscată provenind din Nigeria arată în continuare o frecvență ridicată a neconformității cu cerințele legislației alimentare în ceea ce privește reziduurile de pesticide. Nu s-a observat nicio ameliorare a situației după mai mult de un an de intensificare a frecvenței controalelor la frontierele Uniunii.
            
         
               (4)
            
            
               Începând din ianuarie 2013, peste 50 de notificări au fost adresate Sistemului rapid de alertă pentru produsele alimentare și hrana pentru animale în ceea ce privește fasolea uscată provenind din Nigeria, aproape toate dintre acestea raportând prezența neautorizată a substanței active diclorvos la niveluri care depășesc cu mult doza acută de referință stabilită provizoriu de către Autoritatea Europeană pentru Siguranța Alimentară.
            
         
               (5)
            
            
               Aceste rezultate demonstrează că importarea acestor produse alimentare prezintă un risc grav pentru sănătatea umană și că un astfel de risc nu poate fi combătut în mod satisfăcător cu ajutorul măsurilor adoptate de către statele membre în cauză. Prin urmare, este oportun să se suspende importurile în Uniune de fasole uscată provenind din Nigeria, până când autoritățile nigeriene pot oferi garanții substanțiale că au pus în aplicare un sistem de controale oficiale corespunzător pentru a se asigura că produsele în cauză respectă cerințele legislației alimentare relevante.
            
         
               (6)
            
            
               Ca urmare a acestei suspendări, nu ar trebui să se solicite niciun nivel sporit de controale oficiale privind importul de fasole uscată provenind din Nigeria. Prin urmare, este necesar să se modifice Regulamentul (CE) nr. 669/2009 în consecință.
            
         
               (7)
            
            
               Pentru a lăsa Nigeriei timpul necesar ca să furnizeze feedback și să ia în considerare măsurile adecvate de limitare a riscurilor, suspendarea importurilor de fasole uscată ar trebui să se aplice până la 30 iunie 2016.
            
         
               (8)
            
            
               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTUL REGULAMENT:
   Articolul 1
   Prezentul regulament se aplică tuturor tipurilor de fasole uscată provenind din Nigeria declarate sub codul NC 0713 39 00.
   Articolul 2
   Se interzice importul în Uniune al produselor alimentare menționate la articolul 1.
   Articolul 3
   Toate cheltuielile care decurg din aplicarea prezentului regulament sunt suportate de destinatar sau de agentul acestuia.
   Articolul 4
   În anexa I la Regulamentul (CE) nr. 669/2009 se elimină următoarea mențiune:
   
      
                  „Fasole uscată
                  
                     
                        (Produse alimentare)
                     
                  
               
               
                  0713 39 00
               
               
                   
               
               
                  
                     Nigeria (NG)
                  
               
               
                  Reziduuri de pesticide (2)
               
               
                  50”
               
            
   Articolul 5
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Se aplică până la 30 iunie 2016.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 18 iunie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 31, 1.2.2002, p. 1.
   
      (2)  JO L 165, 30.4.2004, p. 1.
   
      (3)  Regulamentul (CE) nr. 669/2009 al Comisiei din 24 iulie 2009 de punere în aplicare a Regulamentului (CE) nr. 882/2004 al Parlamentului European și al Consiliului în ceea ce privește controalele oficiale consolidate efectuate asupra importurilor de anumite produse de hrană pentru animale și alimentare de origine neanimală și de modificare a Deciziei 2006/504/CE (JO L 194, 25.7.2009, p. 11).